Kaapse waterkrisis: Veldtog op sosiale media maak wêreldwyd opslaeWater 4 CPT (Foto: Facebook) Talita van der Heever, ŉ vrou van Oos-Londen, wou ook haar deel bydra ten opsigte van Kaapstad se waterkrisis en het om dié rede ŉ veldtog op sosiale media van stapel gestuur. Water 4 CPT is ŉ projek wat deel is van Talita Cumi, die nieregeringsorganisasie wat sy op die been gebring het en wat op sosiale media gedryf word. Haar oogmerk met dié projek is om water van reg oor die land na Kaapstad te stuur. Van der Heever, ŉ huweliksfotograaf van beroep, het dié projek begin nadat sy ŉ stemboodskap op WhatsApp uitgestuur het. “Ek was op ŉ dag in my huis en moes vir my 18 maande oue dogtertjies formulemelk aanmaak. Ek het die nuus op my selfoon gelees terwyl ek gewag het vir die ketel om te kook. Dit is tóé dat ek die eerste keer van Kaapstad se ‘Dag Zero’ gehoor het,” het Van der Heever gesê. “Ek het op daardie oomblik gedink aan die honderde duisende mammas wat nie kan borsvoed nie, wat heeltemal afhanklik van formulemelk is. My moederlike instink het net ingeskop. Ek het na die badkamer toe gegaan en ŉ stemboodskap opgeneem om mense aan te moedig om water te skenk en dit op WhatsApp uitgestuur na 300 van my kontakte toe.” Binne ŉ paar uur het mense vir Van der Heever begin bel en gevra waar hulle die water kan kom aflewer. Water 4 CPT (Foto: Facebook) “Ek het gedink ons sal dalk so bietjie water Kaap toe kan stuur, maar teen die tweede dag was daar al só baie mense wat my gekontak het. Mense van ander stede en dele van die land ook,” het Van der Heever gesê. Van der Heever het mense wat haar gekontak het gevra of hulle bereid sal wees om versamelingspunte te begin. Mense het ingestem en só die projek aan die gang gekry. “Verskeie private vervoermaatskappye het betrokke geraak, en ook private boere wat boorgatwater kan verskaf. Die ding het eintlik homself aan die gang gesit. Dit wys net dat die Here op snaakse maniere werk.” Van der Heever het gesê sy is dankbaar vir die terugvoer wat dié boodskap nou al tot gevolg gehad het. CNN en die BBC het intussen ook al oor Van der Heever se veldtog berig. “So baie mense het hul harte en hul krane vir Kaapstad oopgemaak. Ek is oorweldig daaroor dat ek deel is hiervan. Dit wys net Suid-Afrikaners kán saamstaan as hulle in nood is. Dié saak is groter as politiek en groter as ras, en dán staan ons saam,” het sy gesê. Van der Heever het gesê sy sal aanhou met die projek totdat daar weer genoeg water in Kaapstad is. “Dit is iets baie na aan my hart. Ek sal vir altyd aanhou. Wanneer die Kaap uitgesorteer is, sal ons ook ander dele van die land help waar dit baie droog is,” het sy gesê. Die eerste aflewering het verlede week plaasgevind toe 20 ton water na ouetehuise in Kaapstad geneem is. Van der Heever het gesê nog 30 ton gaan Woensdag by veiligheidshuise vir babas en dierehawens afgelewer word. Van der Heever vra mense wat betrokke wil raak by die projek vir leë waterkanne. “Ons het ŉ verskriklike tekort aan waterkanne, van vyf tot 25 liter kanne. Daar is boere wat bereid is om water te gee, maar ons kan nie water vervoer as ons nie kanne daarvoor het nie.” Om ŉ versamelpunt op te spoor of om meer uit te vind oor die Water 4 CPT-projek, besoek die Facebook-blad hier.